/* KOM/2011/0254 v konečnom znení */ SPRÁVA KOMISIE EURÓPSKEMU PARLAMENTU A RADE Správa o priebežnom hodnotení „programu Daphne III na roky 2007 – 2013“ SPRÁVA KOMISIE EURÓPSKEMU PARLAMENTU A RADE Správa o priebežnom hodnotení „programu Daphne III na roky 2007 – 2013“





OBSAH 1. ÚVOD 2 2. VYKONÁVANIE PROGRAMU 2 2.1. Prehľad programu Daphne 2 2.2. Vykonávanie programu Daphne 4 3. HLAVNÉ ZISTENIA PRIEBEŽNÉHO HODNOTENIA 4 3.1. Význam 4 3.2. Účinnosť 6 3.3. Efektívnosť 7 3.4. Udržateľnosť 8 4. ODPORÚČANIA A ZÁVERY 9 4.1. Zlepšené zameranie na priority politiky EÚ 9 4.2. Lepšie šírenie a udržateľnosť výsledkov projektov 10 4.3. Vyvážená účasť na programe Daphne 10 4.4. Účinnejšie riadenie programu Daphne 11 4.5. Závery 11 1. ÚVOD Toto priebežné hodnotenie programu Daphne III sa zameriava na poskytnutie prehľadu o výsledkoch, ktoré sa doposiaľ dosiahli prostredníctvom programu, a na kvalitatívne a kvantitatívne aspekty jeho vykonávania. Povinnosť predložiť toto hodnotenie Európskemu parlamentu a Rade je vyjadrená v článku 15 právneho základu programu Daphne III. Komisia vykonala hodnotenie programu s podporou nezávislého externého hodnotiteľa. Hodnotenie bolo zamerané na výsledky, ktoré sa doposiaľ dosiahli prostredníctvom programu, a kvalitatívne a kvantitatívne aspekty vykonávania programu Daphne III. Komisia vykonala dôkladnú analýzu silných a slabých stránok programu Daphne III, ktorá sa týkala týchto otázok: 1. Ako zlepšiť vykonávanie programu počas zostávajúceho obdobia súčasného programu?; a 2. Ako zlepšiť podobu programu, pokiaľ ide o „následný program“?. V rámci hodnotenia programu sa konkrétne posudzovali tieto aspekty: 1. Význam v zmysle cieľov a prístupu programu, vrátane toho, či ciele zodpovedajú potrebám a problémom cieľových skupín, či priority reagujú na vývoj v oblasti politiky a či program poskytuje pridanú hodnotu EÚ a zabezpečuje synergie s ďalšími programami; 2. Účinnosť programu, chápaná ako miera, do akej je program úspešný v dosahovaní svojich cieľov a vo vytváraní nadnárodných partnerstiev, a aké sú faktory ovplyvňujúce pokrok; 3. Efektívnosť programu, pokiaľ ide o mieru, do akej Komisia a financované organizácie čo najlepšie využili zdroje – finančné, ľudské, technické – na uskutočnenie programu a činností a na dosiahnutie výsledkov. V tejto správe sú uvedené hlavné zistenia hodnotenia, závery a odporúčania týkajúce sa zostávajúceho obdobia vykonávania programu Daphne III. 2. VYKONÁVANIE PROGRAMU 2.1. Prehľad programu Daphne Program Daphne III na roky 2007 – 2013 „na zamedzenie a potlačenie násilia voči deťom, mladým ľuďom a ženám a na ochranu obetí a ohrozených skupín“ bol ustanovený Európskym parlamentom a Radou v roku 2007 a vychádza z iniciatívy Daphne a jej následných programov Daphne I a Daphne II a slúži ako ich pokračovanie. Prvá iniciatíva Daphne sa začala už v roku 1997 ako jeden z prvkov rozsiahlej reakcie EÚ na prípady obchodovania s ľuďmi a sexuálneho zneužívania detí, ktoré otriasli Európou a podnietili verejnú a politickú mienku. Uznávajúc spojenia medzi násilím voči ženám a násilím voči deťom a mladým ľuďom sa iniciatíva Daphne zamerala na podporu akcií na potlačenie násilia nielen voči deťom, ale aj voči mladým ľuďom a ženám. Tento prístup bol zachovaný aj v následných programoch Daphne. Všeobecným cieľom programu Daphne III je prispieť k ochrane detí, mladých ľudí a žien pred všetkými formami násilia a dosiahnuť vysokú úroveň ochrany zdravia, pohody a sociálnej súdržnosti. Tieto všeobecné ciele prispievajú k rozvoju politík EÚ, najmä tých, ktoré súvisia s verejným zdravím, ľudskými právami a rodovou rovnosťou, ako aj k akciám zameraným na ochranu práv detí a boj proti obchodovaniu s ľuďmi a sexuálnemu zneužívaniu. Osobitným cieľom programu Daphne III je prispieť k prevencii a boju proti všetkým formám násilia, ku ktorému dochádza na verejnosti alebo v súkromí voči deťom, mladým ľuďom a ženám, vrátane sexuálneho zneužívania a obchodovania s ľuďmi, prijatím preventívnych opatrení a poskytovaním podpory a ochrany obetiam a ohrozeným skupinám. Z programu Daphne III sa poskytujú potrebné finančné prostriedky na podporu týchto druhov akcií: 1. Osobitné nadnárodné projekty v záujme EÚ, na ktorých sa zúčastňujú aspoň dva členské štáty (granty na akcie). 2. Podpora činností mimovládnych organizácií alebo iných organizácií, ktoré sledujú ciele vo všeobecnom európskom záujme (granty na prevádzku). 3. Osobitné akcie, ktoré vykonáva Komisia, napríklad štúdie a výskum, prieskumy verejnej mienky, semináre, konferencie a stretnutia odborníkov (iniciatívy Komisie). Medzi činnosti financované z programu Daphne III patrí pomoc a podpora pre mimovládne organizácie pôsobiace v tejto oblasti, rozvíjanie a vykonávanie opatrení na zvýšenie povedomia zameraných na konkrétne cieľové skupiny, šírenie výsledkov programov Daphne I a Daphne II alebo rozpoznávanie a zdokonaľovanie akcií, ktoré prispievajú k pozitívnemu zaobchádzaniu s ľuďmi ohrozenými násilím. Program pomáha aj vytvárať a podporovať multidisciplinárne siete, zabezpečovať šírenie informácií založených na dôkazoch a rozširovanie vedomostnej základe, navrhovať a testovať materiály a navrhovať vzdelávacie materiály a nakoniec študovať javy súvisiace s násilím a jeho vplyvom. Program Daphne III je otvorený pre organizácie a inštitúcie z členských štátov EÚ a štátov EZVO, ktoré sú zmluvnými stranami Dohody o Európskom hospodárskom priestore (Island, Lichtenštajnsko a Nórsko), a je centrálne riadený Európskou komisiou, ktorá je zodpovedná za stanovenie ročných priorít, hospodárenie s rozpočtom, hodnotenie návrhov a uzatváranie grantov. 2.2. Vykonávanie programu Daphne Celkové finančné krytie stanovené pre program Daphne III je 116,85 milióna EUR na obdobie rokov 2007 – 2013 s ročnými rozpočtami 14,2 milióna v roku 2007, 14,7 milióna EUR v roku 2008, 17,8 milióna EUR v roku 2009 a 18,45 milióna EUR v roku 2010. Pokiaľ ide o rozdelenie rozpočtu, každý rok sa v priemere 80 % finančných prostriedkov prideľuje na granty na akcie, 14 % na granty na prevádzku a 5 % na iniciatívy Komisie. Od roku 2007 Komisia uverejnila 3 výzvy na predloženie návrhov týkajúce sa grantov na akcie a 4 výzvy na predloženie návrhov týkajúce sa grantov na prevádzku a uzatvorila zmluvy na 14 iniciatív Komisie prostredníctvom postupov verejného obstarávania. Výzvy uverejnené Komisiou pritiahli veľký počet návrhov. V prípade grantov na akcie Komisia doteraz prijala a vyhodnotila 697 návrhov, ktoré predložili partnerstvá organizácií z aspoň dvoch členských štátov. Po posúdení formálnych kritérií a podstaty návrhov Komisia financovala 165 nadnárodných projektov. V prípade grantov na prevádzku bolo Komisii doručených spolu 112 návrhov (vrátane prebiehajúceho výberu) a po posúdení ich kvality financovala 29 z nich. Komisia financuje až 80 % celkových nákladov a stanovuje stropy pre výšku grantu. V prípade grantov na akcie je minimálna výška grantu 75 000 EUR, zatiaľ čo maximálna výška je 600 000 EUR, zatiaľ čo v prípade grantov na prevádzku existuje iba horná hranica 300 000 EUR. Rozpočet programu III preto umožňuje ročne financovať v priemere 41 grantov na akcie s priemernou výškou grantu EÚ 362 000 EUR a 10 grantov na prevádzku s priemernou výškou grantu EÚ 175 000 EUR (údaje za rok 2009). Zo 194 doteraz financovaných projektov (granty na akcie a granty na prevádzku) je 55 zameraných na boj proti násiliu voči ženám, 57 proti násiliu voči deťom, 27 proti násiliu voči mladým ľuďom, pričom 55 projektov sa zaoberá viac ako jednou formou násilia. Široké spektrum činností sa vykonáva v rámci financovaných projektov, ktoré sa obvykle zaoberajú viac ako jedným osobitným cieľom alebo prioritou programu. Najbežnejšími výsledkami sú vytvorenie materiálov, medzi ktoré patria letáky, brožúry, príručky a webové stránky; šírenie osvedčených postupov; školenia; konferencie alebo semináre. Medzi ďalšie výsledky patria akademické publikácie, ďalšie výskumné výrobky a vedenie verejných diskusií. 3. HLAVNÉ ZISTENIA PRIEBEŽNÉHO HODNOTENIA 3.1. Význam V hodnotení sa dospelo k záveru, že program Daphne III je po všetkých stránkach veľmi relevantný pre riešenie problémov, na ktoré bol vytvorený. Úroveň násilia je stále značná a dopyt po programe je vysoký. Okrem toho ciele programu – predchádzať všetkým formám násilia voči ženám, deťom a mladým ľuďom a bojovať proti nim a vytvoriť koordinovanú akciu EÚ – sú naďalej významné pre súčasné potreby cieľových skupín. Akcie uskutočňované v rámci programu Daphne III sa riadia cieľmi programu. Podľa mapovania projektov v porovnaní s cieľmi programov existuje jasné spojenie medzi činnosťami, ktoré sa uskutočnili alebo uskutočňujú prostredníctvom projektov a cieľov zdôraznených v právnom základe programu. Okrem toho výsledky projektov sú často vstupnými informáciami pri tvorbe politiky alebo majú na ňu vplyv (na vnútroštátnej úrovni a na úrovni EÚ). V rámci programu by sa však mohlo urobiť viac pre zabezpečenie toho, aby výsledky činností financovaných z programu Daphne III boli využité týmto spôsobom. Pokiaľ ide o pridanú hodnotu EÚ, nadnárodná povaha programu znamená, že rôzne organizácie z členských štátov spolupracujú s cieľom znížiť násilie a využiť výmenu znalostí a osvedčených postupov. Okrem toho program poskytuje organizáciám z rôznych členských štátov možnosť spolupracovať v oblasti predchádzania tým druhom násilia, ktoré majú osobitne nadnárodný charakter. Na strategickej úrovni zostáva potreba riešiť problém násilia voči ženám, deťom a mladým ľuďom veľmi významnou, keďže problém násilia pretrváva a tieto problémy sú v súčasnosti rovnako závažné ako v roku 1997, kedy bola iniciatíva Daphne prijatá. O tom, že ciele sú naďalej relevantné, svedčí aj vysoký dopyt po financovaní prostredníctvom programu Daphne. Každý rok môže byť financovaných v priemere iba 17,5 % návrhov na granty na akcie a 36 % návrhov na granty na prevádzku. Pôsobnosť programu Daphne III sa od začatia programu rozšírila s cieľom pokryť násilie voči širšej cieľovej skupine a vo väčšom počte foriem. Je to preto, že z programu sa financovalo viac projektov a objavili sa rôzne formy násilia. Medzi veľmi špecifické formy násilia, na ktoré sa vzťahujú prebiehajúce a nedávno dokončené projekty, patrí násilie v materských školách, násilie vo vzťahoch ľudí, ktorí spolu chodia, zneužívanie starších ľudí a násilie v intímnych tínedžerských vzťahoch. Násilie samo o sebe nie je vymedzené v právnom základe programu Daphne – naopak, je stanovené, že program Daphne III sa vzťahuje na „všetky formy násilia“. V tomto smere a vzhľadom na zväčšujúci sa rozsah cieľových skupín a riešených problémov sa vzniesla určitá kritika v tom zmysle, že ciele programu sú možno príliš široké a že by bolo pravdepodobne lepšie vytvoriť užšie zameraný program. Okrem toho existuje riziko, že bude finančne pokrytých menej projektov, ktoré sa zameriavajú na nadnárodné násilie. Komisia zabezpečuje, aby sa program naďalej pridržiaval svojich pôvodných cieľov a súčasne umožnil inováciu a flexibilitu prostredníctvom prijímania ročných tematických priorít. Tematické priority slúžia ako osobitné ciele pre každý ročný rozpočet programu a návrhy sa vyberajú na základe súladu s týmito prioritami. Napríklad v roku 2008 sa priority týkali širších tém násilia v rodine a násilia voči ohrozeným skupinám, ale aj miery, do akej sú vnútroštátne právne predpisy v súlade s Dohovorom o právach dieťaťa, ako aj škodlivých tradičných zvyklostí. To umožňuje, aby sa program zameral na cielený počet problémov a súčasne zostal flexibilný a otvorený pre inovácie. Úmerne väčší počet financovaných činností však patrí do rámca širších cieľov. V tejto súvislosti môže existovať priestor na ďalšie zúženie alebo presnejšie zameranie financovaných projektov. V rámci programu Daphne III existuje silné spojenie s politikou na úrovni programu aj úrovni miestnych projektov. Je jasné, že ovplyvnenie politiky je jedným z cieľov na oboch úrovniach. Hoci sa program zameriava na ovplyvnenie politiky (ako na jej odzrkadlenie), zistenia poukazujú na to, že Komisia by mohla urobiť viac pre využitie výsledkov realizovaných akcií na podporu rozvoja politiky. Mnoho projektov vykonávaných v rámci programu Daphne III má aj individuálne ako svoj cieľ ovplyvniť vnútroštátne alebo európske politiky. Táto skutočnosť sa odzrkadlila v prieskume uskutočnenom medzi projektovými manažérmi, v ktorom prevažná väčšina uviedla, že sa pokúsi alebo sa už pokúsila ovplyvniť politiku. Napríklad organizácia financovaná z programu Daphne presadzuje celoeurópske používanie systému jedného telefónneho čísla na oznamovanie nezvestných detí. Vzhľadom na skutočnosť, že program Daphne III sa zaoberá otázkami týkajúcimi sa rodovej rovnosti, ľudských práv, ochrany detí a zdravia, ako aj blahobytu žien, detí a mladých ľudí, program môže svojou pôsobnosťou jednak dopĺňať iné programy na úrovni EÚ a na vnútroštátnej úrovni, ako aj sa s nimi prekrývať. Hoci môže dochádzať k určitému prekrývaniu, pokiaľ ide o cieľové skupiny a do určitej miery obsah, Daphne je jediný program, ktorý sa osobitne zaoberá násilím voči ženám, deťom a mladým ľuďom. To bolo potvrdené počas konzultácií so zainteresovanými stranami. Veľká väčšina príjemcov grantu uviedla, že financovanie rovnakého druhu činností nie je možné získať z iných programov EÚ, vnútroštátnych alebo medzinárodných inštitúcií. Súhlasili aj s tým, že bez financovania z programu Daphne by nemohli uskutočniť svoje plánované činnosti. Pokiaľ ide o pridanú hodnotu EÚ, program bol vytvorený v reakcii na dva veľmi špecifické druhy násilia – pedofília v rámci sietí a obchodovanie s ľuďmi – pričom oba majú nadnárodnú povahu. Na tieto dva druhy násilia sa stále zameriavajú projekty doteraz financované prostredníctvom Daphne. Pre boj proti týmto druhom násilia je osobitne významná spolupráca medzi rôznymi krajinami. Je potrebná aj výmena osvedčených postupov a preskúmanie javu násilia na celoeurópskej úrovni. Partnerstvá medzi rôznymi členskými štátmi môžu prispieť najmä k zväčšeniu vedomostnej základne zúčastnených organizácií a rozšíreniu rozsahu šírenia výsledkov projektov. 3.2. Účinnosť Účinnosť programu Daphne sa týka miery, do akej je program úspešný v dosahovaní svojich cieľov. Možno uviesť, že program Daphne má značný vplyv a že sa mu podarilo dosiahnuť pokrok smerom k dosiahnutiu jeho cieľov. Akcie financované prostredníctvom programu Daphne III prispievajú k predchádzaniu násilia voči cieľovým skupinám, k výmene osvedčených postupov medzi členskými štátmi a k rozvoju politiky na úrovni EÚ a vnútroštátnej úrovni. Zistilo sa však niekoľko procesných a vecných problémov, ktoré majú vplyv na pokrok. Program sa od svojho začiatku ako iniciatívy Daphne rozšíril z hľadiska kapacity. Rozpočet programu Daphne I bol 20 miliónov EUR na trojročné obdobie financovania; Daphne II mal rozpočet 50 miliónov EUR na štvorročný program; Daphne III has a budget of over € 116 million. This is reflected in the increase in the number of projects funded in the recent years. Daphne často poskytuje financovanie tej istej organizácii viac ako raz a to umožňuje, aby organizácie rozbehli činnosť a aby sa rozvíjali projekty. Akcie financované prostredníctvom Daphne prispeli k rozvoju politiky a priniesli konkrétne výsledky. Viac by sa však mohlo urobiť prostredníctvom zlepšenia šírenia výsledkov programu Daphne medzi širšou verejnosťou. Okrem toho vplyv niektorých projektov zostáva otázny, pretože sa zdá, že im chýba inovácia v ich prístupe a navrhnutých akciách a v značnej miere sa opakujú. Mnoho žiadateľov sa príliš koncentruje na prezentáciu projektu a menej na otázku, či akcia prinesie nejaké zmeny problému násilia. Tento prístup je ďalej posilnený tým, že Komisia má nedostatok spoľahlivých ukazovateľov na meranie vplyvu projektov. Pokiaľ ide o vecné problémy, v niektorých prípadoch sa zdalo, že problémom je zapojenie miestnych a vnútroštátnych orgánov. Napríklad pre rozvoj niektorých z projektových činností bola potrebná spolupráca medzi miestnymi alebo vnútroštátnymi orgánmi. Keď bola úroveň spolupráce alebo podpory zo strany týchto orgánov nízka, bol to priamy faktor ovplyvňujúci pokrok projektov. Pozitívnym je to, že vytváranie a udržiavanie nadnárodných partnerstiev je jedným z kľúčových úspechov programu Daphne a je to prvok programu, ktorý bol najúspešnejší v zabezpečovaní pridanej hodnoty EÚ. Údaje svedčia o tom, že do každého projektu je zapojených v priemere 4 – 5 partnerov. Do projektov je zriedka zapojených oveľa viac partnerov, pretože mnohopočetné partnerstvá sa ťažko riadia, a to znamená, že financovanie je málo koncentrované. Dôkazy však svedčia o tom, že by sa mohlo urobiť viac pre podporu nových partnerstiev a zabezpečenie toho, aby vedúce organizácie boli primerane geograficky rozložené, pretože účasť organizácií z niektorých krajín zostáva obmedzená. To osobitne platí v prípade členských štátov, ktoré pristúpili k EÚ v roku 2004 a 2007, keďže organizáciám občianskej spoločnosti stále chýbajú štruktúry a odbornosť pri uchádzaní sa o finančné prostriedky v rámci programu Daphne. Najčastejšími vedúcimi projektov sú organizácie z Talianska, Spojeného kráľovstva, Belgicka a Nemecka, pričom značne chýbajú projekty z Rumunska, Českej republiky, Poľska a pobaltských krajín. 3.3. Efektívnosť Efektívnosť sa týka miery, do akej Komisia a financované organizácie najlepšie využili zdroje na realizáciu programu a činností a na dosiahnutie výsledkov. Finančné zdroje, ktoré sa v súčasnosti poskytujú v rámci programu na vykonávanie akcií, sú primerané v tom, že umožňujú financovať projekty vysokej kvality a miera úspešnosti vo výbere projektov súčasne zabezpečuje významnú konkurenciu medzi projektmi. Väčšina príjemcov grantov počas prieskumu a pohovorov potvrdila, že finančné zdroje dostupné pre vybrané projekty im umožnili dosiahnuť plánované výsledky. Súčasne navrhli, aby sa zvážila zmena škály projektov. Presnejšie, financovanie menšieho počtu rozsiahlych projektov by mohlo byť efektívnejšie, mohlo by zabezpečiť efektívnejšie využitie finančných prostriedkov a priniesť výsledky s významným dosahom. Komisia poskytuje finančné prostriedky vo forme grantov na akcie (na financovanie osobitných nadnárodných projektov) a grantov na prevádzku (na podporu každodenných prevádzkových nákladov organizácií pôsobiacich v tejto oblasti). Podiel rozpočtu, ktorý je k dispozícii na granty na prevádzku, a počet organizácií, ktoré budú oprávnené na tento druh financovania (pôsobia na európskej úrovni), je však dosť nízky. Z tohto dôvodu sa uvádzalo, že všetky finančné prostriedky by sa možno mohli koncentrovať iba na granty na akcie, čím by sa znížila administratívna záťaž súvisiaca so samostatným výberovým konaním. Viac by sa mohli využívať aj iniciatívy Komisie na podporu správy programu a šírenie výsledkov. Pokiaľ ide o proces podávania žiadostí, boli zavedené značné zmeny s cieľom podporiť proces podávania žiadostí v rámci programu Daphne. Po prvé, Komisia zaviedla elektronický systém podávania projektov prostredníctvom online nástroja PRIAMOS. Po druhé, bol sprístupnený „online chat“, prostredníctvom ktorého mohli žiadatelia zasielať Komisii otázky v rámci otvoreného fóra, ktoré mohli vidieť všetci žiadatelia. Po tretie, zmenili sa formuláre žiadosti tak, aby bol proces hodnotenia zameraný na konečné výsledky a výstupy projektov. Spätná väzba od príjemcov grantov vo všeobecnosti svedčí o tom, že proces podávania žiadostí je primeraný, hoci by sa mohla vyvinúť ďalšia snaha o zníženie administratívnej záťaže. Získané dôkazy však svedčia o tom, že obdobie medzi podaním projektu a uzatvorením zmlúv je príliš dlhé, a to má negatívny vplyv. To osobitne platí v prípade grantov na prevádzku, v prípade ktorých bolo financovanie poskytnuté s časovým posunom niekoľkých mesiacov vo finančnom roku, pre ktorý bolo financovanie poskytnuté, čo spôsobilo ťažkosti pri vykonávaní činností. 3.4. Udržateľnosť Udržateľnosť sa týka miery, do akej budú partnerstvá, akcie a ich výsledky pokračovať po skončení financovania z EÚ a do akej budú mať trvalý vplyv na cieľové skupiny. Je zrejmé, že mnoho projektov sa značne spolieha na financovanie z EÚ, aby uskutočnili činnosti a dosiahli výsledky v praxi. Značný počet príjemcov grantu v rámci programu Daphne III získal finančné prostriedky z EÚ už predtým a mnohí príjemcovia vykonávali činnosti v rámci Daphne, ktoré boli pokračovaním činností, ktoré sa uskutočnili v rámci predchádzajúceho financovania. Hoci sa to môže považovať za nedostatok programu, je potrebné zdôrazniť, že program Daphne sa často považuje za „jedinečný“ vo svojom rozsahu a hoci môžu byť k dispozícii ďalšie zdroje, nemusia byť tak primerané ako Daphne. Moreover, the creation of stable partnerships is an important component of Daphne III. As with other EU programmes, Action Grants are awarded to organisations which have specifically formed transnational partnerships in order to implement their proposed actions. V rámci programu Daphne III sa naozaj často vytvárajú úspešné partnerstvá. Podľa spätnej väzby, ktorú poskytli príjemcovia grantov, je pravdepodobné, že v prevažnej väčšine partnerstiev bude pokračovať spolupráca štruktúrovaným spôsobom. Program Daphne III teda umožňuje organizáciám vytvoriť budúce kontakty a siete a táto skutočnosť bola zdôraznená ako jeden z prínosov zapojenia partnerov z iných krajín. Činnosti financované v rámci Daphne – napríklad výmena osvedčených postupov, podpora sietí na ochranu žien a detí, linky pomoci na európskej úrovni a komparatívny európsky prieskum – fungujú lepšie, ak sa uskutočňujú v rámci nadnárodných partnerstiev. Možno zdôrazniť, že vytvorenie silných a udržateľných partnerstiev je kľúčovým úspechom projektov v rámci programu Daphne III. Miera, do akej budú výstupy projektov udržateľné a potreby cieľových skupín naďalej splnené, v značnej miere závisí od činností, ktoré sa uskutočnili v rámci projektov, a druhu výstupov a vplyvov vyplývajúcich z týchto činností. Analýza uskutočnených činností poukazuje na to, že v rámci projektov financovaných z programu Daphne III sa vytvorili určité štruktúry, ktoré budú naďalej podporovať cieľové skupiny v dlhšom časovom horizonte. Na druhej strane činnosti, ktoré napĺňajú okamžité a priame potreby cieľových skupín, môžu závisieť od nepretržitého financovania. Prípadové štúdie, ktoré sa uskutočnili s vybranými projektmi, však poukazujú na to, že niektoré realizované akcie už priniesli konkrétne výsledky, v prípade ktorých je veľmi pravdepodobné, že budú udržateľné v dlhodobom horizonte. 4. ODPORÚČANIA A ZÁVERY V reakcii na výzvy a problémy zistené počas hodnotenia programu Komisia plánuje uskutočniť nasledujúce opatrenia s cieľom posilniť vplyv programu a zlepšiť jeho vykonávanie. 4.1. Zlepšené zameranie na priority politiky EÚ Hoci všeobecné a osobitné priority programu sú naďalej relevantné a program veľmi dobre reaguje na nový vývoj prostredníctvom prijímania rôznych priorít, hodnotenie poukazuje na to, že existuje riziko, že program Daphne III sa odkloní od svojho hlavného zamerania a cieľových skupín a v tejto súvislosti by mohlo vzniknúť riziko prekrývania s inými programami EÚ. V rámci programu by sa mohlo urobiť aj viac, aby sa dosiahli silnejšie spojenia so súčasným vývojom politiky. Komisia bude naďalej riadiť program Daphne III prostredníctvom schvaľovania ročných priorít, ale zameria sa na užší zoznam priorít osobitného významu. V tejto súvislosti ročné priority prispejú k tomu, že program bude flexibilný a zároveň bude reagovať na vznikajúce problémy a potreby. To zabezpečí, že program Daphne III zostane dôležitým politickým nástrojom, ktorý rozvíja nové myšlienky a osvedčené postupy a ovplyvňuje proces tvorby politiky v celej Európe. Aby sa dosiahol silnejší vplyv, Komisia zváži aj úpravu rozsahu financovaných projektov, pričom sa budú financovať tie, ktoré prinášajú značnú pridanú hodnotu EÚ a vytvárajú v rozsiahlej miere šírené výstupy. Cielenejšie ročné priority tiež umožnia predísť prípadnému prekrývaniu s inými zdrojmi financovania, ktoré sú k dispozícii prostredníctvom programov EÚ, medzi ktoré patrí PROGRESS, program Základné práva a občianstvo a program Predchádzanie trestnej činnosti a boj proti nej. Je potrebné uviesť, že hoci v súčasnosti medzi programom Daphne a ďalšími programami EÚ existujú určité podobné rysy, pokiaľ ide o obsah a činnosti, tieto rysy celkove predstavujú skôr synergie, ako prekrývanie. Komisia súčasne naďalej ponechá možnosť financovať nové a inovačné projekty mimo ročných priorít. Program by mal zostať otvorený pre nové myšlienky, pokiaľ ide o spôsob, ako bojovať proti násiliu voči ženám, deťom a mladým ľuďom a ako mu predchádzať, a organizácie žiadajúce o financovanie by mali mať možnosť vypracovať a predložiť inovačné projekty. Počet projektov financovaných mimo priorít však zostane obmedzený, aby sa zabezpečilo zameranie na ročné priority. 4.2. Lepšie šírenie a udržateľnosť výsledkov projektov Pri hodnotení programu Daphne III sa zistilo, že by sa mohlo urobiť viac pre šírenie výsledkov financovaných projektov. Komisia prijme opatrenia na posilnenie vplyvu projektov a ich udržateľnosti. Komisia sa pri hodnotení projektov a návrhoch výziev zameria predovšetkým na výsledky a výstupy financovaných akcií. Tento prístup orientovaný na výsledky zabezpečí, aby sa dostupné finančné prostriedky vynaložili na projekty, ktoré skutočne prispievajú k cieľom programu Daphne a prinášajú značnú pridanú hodnotu. Po druhé, riešením pre zlepšenie udržateľnosti by mohlo byť aj financovanie menšieho počtu väčších projektov, pretože väčšie akcie majú vo všeobecnosti lepšie šance, že budú riadne šírené. Komisia ďalej zviditeľní „značku Daphne“, ktorá, ako pri mnohých príležitostiach uviedli príjemcovia grantov, dáva projektom dôležitú dôveryhodnosť, čo prispieva k lepšiemu vplyvu a udržateľnosti. Nakoniec, Komisia využije niektoré ďalšie nástroje na zlepšenie dostupnosti informácií o projektoch financovaných z programu Daphne, medzi ktoré patrí zlepšenie a aktualizácia webovej stránky „súbor nástrojov Daphne“ a financovanie osobitných projektov, ktoré sa zameriavajú iba na šírenie výsledkov, ktoré sa doteraz dosiahli prostredníctvom po sebe idúcich programov Daphne. 4.3. Vyvážená účasť na programe Daphne Účasť na programe Daphne nie je medzi členskými štátmi rovnaká. V značnej miere chýbajú žiadatelia zo stredoeurópskych a východoeurópskych krajín. Komisia zintenzívni svoje úsilie zamerané na zviditeľnenie programu Daphne v krajinách, v ktorých je účasť organizácií nižšia ako priemer. Toto opatrenie by mohlo zahŕňať cielenú informačnú kampaň, ktorá pozostáva z informačných stretnutí a šírenia brožúr programu Daphne. Preskúmajú sa aj možnosti spolupráce s vnútroštátnymi a regionálnymi orgánmi pri šírení informácií o programe. To je osobitne dôležité, pretože v dôsledku pomerne malej veľkosti programu sa Komisia nemôže vždy priamo dostať k potenciálnym príjemcom, a preto sa na účely komunikácie s organizáciami, ktoré sa zaujímajú o program Daphne, musí spoľahnúť na ďalšie opatrenia. Na tento účel by Komisia mohla do Výboru programu Daphne zapojiť viac členských štátov s cieľom šíriť dôležité informácie medzi organizáciami občianskej spoločnosti v členských štátoch. 4.4. Účinnejšie riadenie programu Daphne Podľa informácií, ktoré poskytli príjemcovia grantov, je potrebné účinnejšie riadenie programu, pokiaľ ide o načasovanie a podporu, ktorú poskytuje Komisia žiadateľom a príjemcom grantov. Už sa prijali niektoré opatrenia na zlepšenie procesu podávania žiadostí. Patria medzi ne zavedenie elektronického systému podávania žiadostí (PRIAMOS), nové formuláre žiadostí, ktoré sa koncentrujú na výsledky projektov, a online chat, ktorý má poskytnúť podporu v štádiu podávania žiadostí. Komisia prijme ďalšie opatrenia na skrátenie času medzi uverejnením výziev a uzatvorením zmlúv, najmä v prípade grantov na prevádzku, ktoré sa udeľujú iba na daný rozpočtový rok. Je potrebné uviesť aj to, že veľký počet udelených grantov a v dôsledku toho veľký počet záverečných hodnotení a rozsah podpory, ktorú požadujú príjemcovia grantov, spôsobuje neustále sa zvyšujúce pracovné zaťaženie. Aby sa zlepšila účinnosť riadenia programu Daphne, Komisia stanoví riešenia na dosiahnutie úspor z rozsahu, pričom sa súčasne zlepší vplyv projektov financovaných v rámci programu Daphne III. 4.5. Závery Hodnotenie potvrdzuje celkový úspech programu Daphne pri dosahovaní jeho cieľov. Od roku 2007 sa z programu Daphne III financovalo takmer 200 projektov, ktoré prispeli k predchádzaniu všetkým formám násilia, ku ktorým dochádza na verejnosti alebo v súkromí voči deťom, mladým ľuďom a ženám, vrátane sexuálneho zneužívania a obchodovania s ľuďmi, a k boju proti nim, prostredníctvom prijatia preventívnych opatrení a prostredníctvom poskytnutia podpory a ochrany obetiam a ohrozeným skupinám. Z programu sa financovali úspešné projekty, v rámci ktorých sa vytvorili európske siete, spoločne sa využívali osvedčené postupy, vypracovali sa rôzne publikácie a skúmal sa jav násilia. Problém násilia naďalej prevláda a potreba európskej reakcie je rovnako dôležitá ako v roku 1997, kedy bola vytvorená prvá iniciatíva Daphne. Dopyt po financovaní zostáva veľmi silný, čo svedčí o tom, ako sú dôležité potreby obetí násilia – žien, detí a mladých ľudí. Aby sa zlepšil dosah a vplyv programu, Komisia posilní spojenia programu s vývojom v politike, zabezpečí vyváženú účasť a zlepší šírenie výsledkov projektov a riadenie výberového konania. Poučenia získané počas tohto hodnotenia budú začlenené do úvahy a prípravnej práce na budúcom viacročnom finančnom rámci.